In nomine Domini, amen. Anno Incarnationis ejusdem millesimo tricentesimo secundo, die lune post octabas beati Martini hyemalis, nos Johanninus et Seguinus, fratres, liberi Guillermi Botrii de Barnayo, fabri, notum facimus universis presentibus et futuris quod nos confitemur et asserimus nos et nostros heredes successive descendentes, tenentes mansum et tenementum nostrum quod tenemus et debemus apud Barnaium, debere Johanni de Drees, domicello, et suis heredibus, tres libras cere annui et perpetui census, ratione predicti mansi et tenementi nostri predicti, in quo manso dictus Johannes habet justitiam et dominium, quas tres libras cere tenemus et promittimus per juramenta nostra super sancta Dei evangelia corporaliter prestita et sub obligatione omnium bonorum nostrorum solvere quolibet anno dicto Johanni et suis apud Barnaium predictum, die dominica post festum beati Andree apostoli, et si in solutione hujusmodi census, quod absit, defficeremus, volumus teneri dicto Johanni et suis in septem solidis monete communiter currentis in patria, nomine pene seu emende pro quolibet anno quo essemus in deffectu, quos septem solidos volumus et concedimus a nobis et nostris primo levari et solvi quasi annuum censum supradictum, nos, heredes nostros et omnia bona nostra presentia et futura quo ad hec in manu dicti Johannis et suorum specialiter obligando, etc. Actum in presentia Hugonis de Sancto Poncio, clerici, notarii Eduensis, Vincentii Dygoine de Sivreio et Materoni, forestarii, testium ad hoc vocatorum, anno et die predictis.